
Skandináv–magyar kapcsolatok a 9–10. században

Skandináv–magyar kapcsolatok a 9-10. században
A dolgozat a középkori magyar történet egy olyan szeletére igyekszik rávilágítani, amelynek kutatása – bár elsősorban a régészet régóta felfigyelt a téma fontosságára – nem kapott igazán jelentőséget, perifériára szorult. A dolgozat olyan írásos forrásokat is igyekezett felhasználni, amik eddig a magyar kutatásban kevésbé voltak ismertek. A két nép nagyon hasonló utat „járt be” ebben az időszakban, hiszen mindkettő kezdetben kegyetlenségéről volt ismert, majd a korszak végére elkezdődik beilleszkedésük a keresztény Európa népei közé.
Őseink nagyjából a 9. század első felében léphettek először kapcsolatba a Kelet-Európába behatoló keleti-skandinávokkal. A források tanúsága szerint ez a kapcsolat eleinte békés vagy legalábbis semleges lehetett, de a 9. század végére megromlott és fegyveres összecsapásba torkollott. A magyar honfoglalás után sem szakadt meg az összeköttetés a skandináv területekkel, amihez a csatornát a Rusz biztosította. A térség népeinek mobilitása lehetővé tette, hogy skandináv eredetű katonai elemek jelenjenek meg Magyarországon, illetve joggal feltételezhetjük, hogy magyarok is eljuthattak a messzi Északra, egy közülük talán még Leif Eirikssonnal Amerikába is az ezredfordulón.



